志道生日爲詩勉之
作者：真德秀
朝代：宋

paragraphs: 我聞洙泗言，惟仁靜而壽。
汝欲綿脩齡，斯義盍深究。
越從開闢來，新故更禪受。
巍巍獨山嶽，屹立鎮宇宙。
其體固而安，其形博而厚。
噓呵雲霧興，涵煦草木茂。
皆由一靜功，變化生萬有。
千古無動摇，兩儀等悠久。
吁嗟人心危，六鑿互攻鬭。
眇焉方寸微，怵彼羣物誘。
擾擾無寧期，得不易衰朽。
汝今志于學，一念貴操守。
天真浚其源，人僞窒其竇。
冶容命之斧，妖聲性之寇。
腊毒由厚味，亂德本醇酎。
當如禦讎敵，豈但惡惡臭。
歛然肅襟靈，神物森左右。
融融湛虛明，役役息紛揉。
還吾性之仁，萬善此其首。
但存達德三，可卜與齡九。
不勝玉女心，持用薦杯酒。